1.  ปัจจัยความเสี่ยง

1.1 ความเสี่ยงในด้านเทคโนโลยี และการปฏิบัติการ

1.  การเปลี่ยนแปลงทางเทคโนโลยี

  เทคโนโลยีของดาวเทียมสื่อสารมีการพัฒนาค่อนข้างรวดเร็ว
  การพัฒนาเทคโนโลยีดังกล่าวมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
  การให้บริการสามารถครอบคลุมพื้นที่ได้มากขึ้น
  และก่อให้เกิดการใช้ทรัพยากรที่มีประสิทธิภาพมากขึ้น แต่อย่างไรก็ตาม
  การเปลี่ยนแปลงทางเทคโนโลยีอาจมีผลกระทบต่อการดำเนินงานของ บริษัทฯ
  ซึ่งผลกระทบดังกล่าวจะมากหรือน้อย ขึ้นอยู่กับปัจจัยแวดล้อมอื่น เช่น
  สภาวะการแข่งขันในด้านการตลาด
  ตลอดจนนโยบายการให้บริการและศักยภาพของผู้ให้บริการรายอื่น
  ดังนั้นเพื่อป้องกันการใช้เทคโนโลยีที่ล้าสมัย และเพื่อตอบสนองความต้องการของลูกค้า บริษัทฯ
  ได้ทำการวิจัยและพัฒนาเทคโนโลยีทางดาวเทียมสื่อสารอย่างต่อเนื่อง
  ดังจะเห็นได้จากการพัฒนาดาวเทียมไอพีสตาร์ ซึ่งจะเป็นดาวเทียมบรอดแบนด์ดวงแรกของเอเชีย
  เพื่อรองรับต่อความต้องการด้านอินเตอร์เน็ตในแถบภูมิภาคเอเชียแปซิฟิก นอกจากนี้ บริษัทฯ
  ยังได้ดำเนินการพัฒนาอุปกรณ์ประจำสถานีภาคพื้นดิน
  เพื่อสามารถปรับตัวให้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ

2.  การสูญเสียผู้บริหาร

เนื่องจากการดำเนินธุรกิจทางด้านเทคโนโลยีทางด้านดาวเทียม รวมไปถึง
ทางด้านการสื่อสารคมนาคม มีความต้องการบุคลากร
ที่มีความรู้ความสามารถทางด้านเทคโนโลยีดังกล่าวอย่างลึกซึ้ง
ซึ่งความสามารถในทางเทคโนโลยีดังกล่าวเป็นปัจจัยที่นำไปสู่ความสำเร็จส่วนหนึ่งของบริษัทฯ
และปัจจุบันบุคลากรที่มีความรู้และความสามารถสามารถทางเทคโนโลยีสื่อสาร โดยเฉพาะ
ทางด้านสื่อสารดาวเทียมในประเทศมีค่อนข้างจำกัด ดังนั้นการสูญเสียผู้บริหารในระดับสูง
ก็อาจส่งผลเสียต่อการดำเนินงานของบริษัทฯได้ ด้วยเหตุนี้ บริษัทฯ จึงส่งผู้บริหารในทุกระดับ
ไปอบรมและศึกษาดูแลงานด้านต่างประเทศอย่างสม่ำเสมอ
รวมถึงการให้ผลประโยชน์ตอบแทนที่เหมาะสม

3.  ความเสียหายของดาวเทียม

บริษัทฯ อาจได้รับความเสียหายจากปัญหาที่เกิดขึ้นกับดาวเทียม อันมีสาเหตุมาจากพายุสุริยะ
หรือการชนกันระหว่างดาวเทียมกับวัตถุต่างๆในอวกาศ
ความเสียหายที่เกิดขึ้นกับระบบการทำงานของดาวเทียมนี้ อาจส่งผลเสียต่อการให้บริการของบริษัทฯ
อย่างไรก็ดีผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
แม้ความเสียหายขั้นรุนแรงจนทำให้ดาวเทียมหมดสภาพการใช้งานจะมีความเป็นไปได้น้อยมากก็ตาม
(มีความเป็นไปได้ต่ำกว่าร้อยละ 1) แต่อย่างไรก็ตามบริษัทฯ
ได้จัดเตรียมแผนการในการรองรับผลเสียหายอันจะเกิดขึ้นกับลูกค้าหากเกิดกรณีที่เกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
โดย บริษัทฯ
สามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
นอกจากนี้ บริษัทฯยังได้ทำสัญญาร่วมกับผู้ให้บริการรายอื่น
ในการเช่าช่องสัญญาณจากดาวเทียมอื่นชั่วคราว เพื่อให้ผู้ใช้บริการสามารถโอนการใช้งานไปได้
ในระหว่างที่บริษัทฯเร่งดำเนินการสร้างดาวเทียมขึ้นเพื่อทดแทน
ซึ่งโดยทั่วไปคาดว่าจะใช้ระยะเวลาประมาณ 15 –18 เดือน

  นอกจากนั้นบริษัทฯ ยังได้ทำประกันภัยดาวเทียมเพื่อคุ้มครองความเสี่ยงของผลเสียหายดังกล่าว
  โดยบริษัทฯ และกระทรวงคมนาคมเป็นผู้รับผลประโยชน์ร่วมกัน กรมธรรม์ประกันภัยที่จัดทำนั้น
  เป็นชนิดคุ้มครองทุกเงื่อนไข (Full Coverage)
  ซึ่งสามารถเรียกร้องค่าชดเชยความเสียหายได้เต็มมูลค่าเอาประกัน
  แม้ว่าความเสียหายนั้นเกิดเพียงบางส่วน (Partial Loss) ก็ตาม
  มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
  และ
  มูลค่าประกันภัยดังกล่าวไม่ครอบคลุมผลเสียหายจากการสูญเสียรายได้เนื่องจากการหยุดให้บริการเนื่องจากการสูญเสีย
  แต่อย่างไรก็ตามดังที่ได้กล่าวมาข้างต้นแล้วว่า
  การเสียหายที่เกิดขึ้นกับดาวเทียมขั้นรุนแรงจนดาวเทียมหมดสภาพการใช้งาน
  มีความน่าจะเป็นในการเกิดขึ้นต่ำมาก โดยต่ำกว่า ร้อยละ 1
  และที่ผ่านมามีดาวเทียมไม่กี่ดวงในโลกที่เกิดความเสียหายถึงขั้นหมดสภาพในการให้บริการ
  ดังนั้นการสูญเสียดาวเทียมทั้งดวงจึงไม่เป็นความเสี่ยงสำหรับผู้ให้บริการดาวเทียมนัก

  มูลค่าเอาประกันภัยแสดงได้ดังตารางต่อไปนี้

  โครงการดาวเทียม มิ.ย. 2543- มิ.ย. 2544 มิ.ย. 2544-มิ.ย. 2545

  ไทยคม 1 A 23.73 ล้านเหรียญสหรัฐฯ 20.99 ล้านเหรียญสหรัฐฯ

  ไทยคม 2 23.47 ล้านเหรียญสหรัฐฯ 21.08 ล้านเหรียญสหรัฐฯ

  ไทยคม 3 59.00 ล้านเหรียญสหรัฐฯ 53.79 ล้านเหรียญสหรัฐฯ

  อนึ่ง กรมธรรม์ประกันภัยของกิจการดาวเทียม จะไม่ครอบคลุมเหตุการณ์ต่อไปนี้

1.  ภาวะสงคราม การคุกคาม หรือการป้องกัน หรือการกระทำอันนำไปสู่สงครามโดย รัฐบาล
    หรือการใช้ กำลังทางทหาร

2.  อุปกรณ์ต่อต้านดาวเทียม หรืออุปกรณ์เกี่ยวข้องกับระเบิดปรมาณูหรือนิวเคลียร์

3.  การก่อกบฏ การก่อความไม่สงบ การจลาจล การนัดหยุดงาน การปฏิวัติ สงครามกลางเมือง

4.  การยึดทรัพย์โดยหน่วยงานรัฐบาล

5.  ปฏิกิริยาตอบสนองของนิวเคลียร์ กัมมันตภาพรังสีของนิวเคลียร์ที่ตกค้าง
    โดยทางตรงหรือทางอ้อม อันทำให้เกิดการสูญเสีย/เสียหายต่อดาวเทียม
    ยกเว้นกัมมันตภาพรังสีที่เกิดขึ้นเองตามธรรมชาติ

6.  คลื่นกระแสไฟฟ้า หรือคลื่นความถี่รบกวน
    ยกเว้นการสูญเสียหรือความเสียหายต่อดาวเทียมโดยตรง

7.  ความตั้งใจ หรือเจตนาในการกระทำของผู้ประกันหรือผู้มีอำนาจในการกระทำ
    อันก่อให้เกิดการสูญเสียหรือเสียหายของดาวเทียม ยกเว้นการกระทำโดยรู้เท่าไม่ถึงการณ์

  นอกเหนือจากรายการดังกล่าวข้างต้น ทางบริษัทฯ
  สามารถเรียกร้องค่าชดเชยได้เต็มมูลค่าเอาประกัน

1.  อายุการใช้งานของดาวเทียม

ดาวเทียมทั้งสามดวงมีอายุการใช้งานที่จำกัด
ซึ่งจากการประมาณการในปัจจุบันพบว่าดาวเทียมไทยคม 1 A, ดาวเทียมไทยคม 2
และดาวเทียมไทยคม 3 นั้น จะมีอายุการใช้งานสิ้นสุดลงในปี พ.ศ. 2551, พ.ศ. 2552 และในปี
พ.ศ. 2554 ตามลำดับ นอกจากนี้
ยังมีปัจจัยอื่นๆที่ส่งผลกระทบต่ออายุการใช้งานของดาวเทียมไทยคม เช่น โครงสร้าง
ความแข็งแกร่ง และความทนทานของอุปกรณ์ต่างๆ
ตลอดทั้งปริมาณการใช้เชื้อเพลิงของดาวเทียมและทักษะความสามารถในการควบคุมดาวเทียมในสภาวะการณ์ต่างๆ

  เนื่องจากดาวเทียมไทยคม 1A, ไทยคม 2 และ ไทยคม 3 ยังคงมีอายุการใช้งานอีกไม่ต่ำกว่า
  5 ปี ดังนั้นบริษัทฯ
  จึงยังไม่มีแผนในขณะนี้ที่จะดำเนินการจัดสร้างดาวเทียมดวงใหม่เพื่อขึ้นไปทดแทนดาวเทียมที่มีอยู่เดิม
  อย่างไรก็ตาม ทางบริษัทฯ
  โดยวิศวกรดาวเทียมจะทำการประเมินอายุดาวเทียมที่เหลือเป็นประจำทุกเดือน
  ซึ่งถ้าอายุดาวเทียมที่เหลืออยู่ไม่เกิน 5 ปี
  ก็จะมีการแจ้งหน่วยงานที่เกี่ยวข้องเพื่อพิจารณาเรื่องการจองวงโคจร งบประมาณในการจัดสร้าง
  และ แหล่งเงินทุน
  เพื่อเตรียมจัดสร้างดาวเทียมรุ่นต่อไปที่จะส่งขึ้นไปแทนที่ดาวเทียมที่กำลังจะหมดอายุลง

1.2 ความเสี่ยงอันเกี่ยวกับการตลาดและการแข่งขัน

  1.2.1 ผู้ให้บริการรายใหม่และบริการทดแทน

  โทรคมนาคมเป็นธุรกิจขนาดใหญ่ที่ให้ผลตอบแทนสูง
  จึงมีการแข่งขันเพื่อครอบครองส่วนแบ่งการตลาดอย่างรุนแรง ถึงแม้ว่าบริษัทฯ
  จะถือได้ว่าเป็นบริษัทที่ประสบความสำเร็จและนับเป็นผู้นำในธุรกิจบริการสื่อสารดาวเทียมครบวงจรในคาบสมุทรอินโดจีน
  และภูมิภาค เอเชียใต้ แต่ผู้ให้บริการรายใหม่เกิดขึ้น
  โดยเฉพาะหลังจากระยะเวลาการคุ้มครองกิจการในประเทศไทยตามสัญญาสัมปทาน
  ได้สิ้นสุดเมื่อปี 2542 ก็จะมีผลให้ตลาดเกิดการแข่งขันมากขึ้น
  ซึ่งอาจส่งผลกระทบต่อธุรกิจของบริษัทฯได้ ดังนั้น เพื่อเป็นการรับมือกับการแข่งขัน บริษัทฯ
  จึงได้พัฒนาผลิตภัณฑ์ใหม่ ตลอดจนพัฒนาปรับปรุงคุณภาพในการให้บริการอย่างสม่ำเสมอ
  และขยายฐานลูกค้า โดยมุ่งเน้นไปที่คุณภาพในการให้บริการ

2.  ความเสี่ยงต่อการสูญเสียลูกค้า

ในขณะที่บริษัทฯได้กระทำทุกวิถีทาง เพื่อรักษาลูกค้าเก่า และเพิ่มลูกค้ารายใหม่
โดยใช้ทั้งมาตรการทางการตลาด ทางด้านเทคโนโลยี ยุทธวิธีทางการขาย
ตลอดถึงคุณภาพในการให้บริการ และอื่นๆอีกมากมายนั้น
ก็ยังมีความเสี่ยงที่คู่แข่งทางธุรกิจอาจแย่งลูกค้าไป
โดยการให้ข้อเสนอพิเศษหรือส่วนลดเป็นการจูงใจแก่ลูกค้า ในกรณีนี้ บริษัทฯ
ได้เพิ่มคุณภาพและมาตรฐานของสินค้าให้สูงขึ้น และตั้งราคาที่เหมาะสม
แทนการแข่งขันกันที่ราคาสินค้าแต่เพียงอย่างเดียว

3.  ความเสี่ยงต่อการสูญเสียลูกค้ารายใหญ่

  แม้ลูกค้ารายใหญ่จะทำสัญญาไว้กับบริษัทฯโดยมีอายุตั้งแต่ 3-10 ปี
  แต่หากลูกค้าไม่ปฏิบัติตามเงื่อนไขแห่งสัญญา เช่น หากลูกค้าไม่ชำระค่าบริการ
  ไม่ว่าด้วยเหตุผลใดๆ ก็ตาม และบริษัทฯอาจได้รับผลกระทบต่อรายรับ
  ในกรณีที่บริษัทฯไม่สามารถหารายรับอื่นมาทดแทนได้ทัน

  ลูกค้ารายใหญ่ของบริษัทฯ คือ บมจ.ยูไนเต็ด บรอดแคสติ้ง คอร์เปอร์เรชั่นส์ (UBC)
  ซึ่งมีสัดส่วนถึงร้อยละ 18.4 ของรายได้จากบริการเช่าช่องสัญญาณดาวเทียม ในปี 2543
  หรือคิดเป็นรายได้ 539.3 ล้านบาท โดยลูกค้ารายดังกล่าวได้ชำระค่าบริการอย่างสม่ำเสมอ
  เนื่องมาจากลูกค้ามีความจำเป็นต้องใช้บริการช่องสัญญาณดาวเทียมเพื่อออกอากาศรายการโทรทัศน์ประเภทบอกรับสมาชิก
  และบริษัทฯ มีนโยบายในการเรียกชำระค่าบริการอย่างมีประสิทธิภาพ
  ในกรณีลูกค้าไม่สามารถชำระเงินได้ตามกำหนดชำระเงิน นับแต่วันสิ้นงวดการชำระเงินบริษัทฯ
  มีสิทธิที่จะบอกเลิกสัญญาและมีสิทธิในการระงับการส่งสัญญาณดาวเทียมของลูกค้าได้

2.  ความเสี่ยงอันเกี่ยวข้องกับการเงินและภาวะเศรษฐกิจ

    1.  ภาระเงินกู้ยืมระยะยาว

กิจการดาวเทียมเป็นกิจการที่ใช้เงินลงทุนเป็นจำนวนมาก ซึ่งเงินลงทุนที่ใช้ส่วนหนึ่งมาจากการกู้ยืม
ความสามารถของบริษัทฯ
ที่จะจ่ายชำระหนี้สินและปฏิบัติตามภาระผูกพันและเงื่อนไขอันเนื่องมาจากการกู้ยืมเงิน
ขึ้นอยู่กับหลายปัจจัย เช่น ความสามารถในการหารายได้จากการดำเนินกิจการ
ความสามารถในการจัดหาเงินของบริษัทฯ ทั้งจากส่วนทุนตลอดจนการหาแหล่งเงินกู้ใหม่

  ภายหลังการออกหุ้นกู้เมื่อเดือนพฤศจิกายน 2542 บริษัทฯ
  ได้ยึดเป็นนโยบายที่จะรักษาระดับสัดส่วนหนี้สินต่อทุนให้อยู่ในระดับที่ต่ำกว่า 2.5 ต่อ 1
  อย่างไรก็ตามการจัดหาเงินทุนสำหรับโครงการใหม่ในอนาคต
  อาจมีผลกระทบกับสัดส่วนหนี้สินต่อทุนได้ ซึ่งบริษัทฯ
  ได้วางแนวทางป้องกันด้วยระบบการบริหารเงินและการบริหารความเสี่ยงทางการเงินอย่างระมัดระวังและรอบคอบ
  และดูแลการบริหารจัดการให้มีประสิทธิภาพ
  เพื่อให้สามารถปฏิบัติตามภาระผูกพันและเงื่อนไขอันเนื่องมาจากการกู้ยืมเงินที่มีต่อผู้ให้กู้ได้อย่างครบถ้วน

2.  ความเสี่ยงจากความผันผวนของอัตราแลกเปลี่ยนเงินตราต่างประเทศ

ภายหลังจากที่มีการเปลี่ยนแปลงระบบอัตราแลกเปลี่ยนเงินตราต่างประเทศจากระบบตระ-กร้าเงินเป็นระบบลอยตัว
บริษัทฯได้เรียกเก็บเงินค่าบริการจากลูกค้าในประเทศเป็นจำนวนเงินบาท
ในอัตราแลกเปลี่ยนที่เทียบเท่ากับเงินเหรียญสหรัฐฯ ปัจจุบันสัดส่วนรายได้ที่อิงกับเงินเหรียญสหรัฐฯ
อยู่ในอัตราร้อยละ 90

บริษัทฯ ได้บริหารความเสี่ยงจากการเปลี่ยนแปลงของอัตราแลกเปลี่ยน
โดยปรับสัดส่วนของเงินกู้ยืมต่อรายได้ในอัตราเงินสหรัฐฯ และเงินบาทให้มีความสอดคล้องกัน
(natural hedge) และบริษัทฯ ใช้ตราสารอนุพันธ์ซึ่งเป็นที่ยอมรับทั่วไปในตลาดเงิน เช่น
"swap" หรือ "forward"
เพื่อลดผลกระทบอันอาจเกิดขึ้นจากความผันผวนของอัตราแลกเปลี่ยนเงินตรา

3.  ความเสี่ยงอันเนื่องมาจากภาวะเศรษฐกิจ

เนื่องจากการให้บริการของบริษัทฯ ครอบคลุมอยู่ในหลายภูมิภาค ดังนั้น
ภาวะเศรษฐกิจของแต่ละประเทศในพื้นที่บริการจึงมีผลต่อความต้องการใช้บริการผ่านดาวเทียมของบริษัทฯ
เมื่อใดที่เศรษฐกิจในภูมิภาคชะลอตัวลง เมื่อนั้นกำลังซื้อในภูมิภาคย่อมชะลอตัวตามลงไปด้วย
ตัวอย่างเช่น บริษัทผู้ประกอบการโทรทัศน์ประเภทบอกรับสมาชิก (Cable TV)
ซึ่งเป็นลูกค้าของบริษัทฯ
อาจลดจำนวนรายการลงซึ่งมีผลให้การเช่าช่องสัญญาณผ่านดาวเทียมลดลงเพื่อลดต้นทุนของบริษัทผู้ประกอบการเพื่อให้สอดคล้องกับจำนวนรายได้ที่ลดลงจากจำนวนผู้ใช้บริการที่ลดลง
ปัจจุบันบริษัทฯ มีลูกค้าที่ดำเนินกิจการโทรทัศน์ประเภทบอกรับสมาชิกที่สำคัญจำนวน 1 ราย คือ
บมจ.ยูไนเต็ด บรอดแคสติ้ง คอร์เปอร์เรชั่นส์ (UBC) ซึ่งมีสัดส่วนถึงร้อยละ 18.4
ของรายได้จากบริการเช่าช่องสัญญาณดาวเทียม ในปี 2543 หรือคิดเป็นรายได้ 539.3 ล้านบาท

4.  ความเสี่ยงเกี่ยวกับสภาพคล่อง

  บริษัทฯ ไม่มีความเสี่ยงในเรื่องการขาดสภาพคล่อง ถึงแม้ว่าบริษัทฯ
  จะมีหนี้สินที่ถึงกำหนดชำระภายใน 1 ปี ตามงบการเงินประจำปี 2543 จำนวน 1,759 ล้านบาท
  เนื่องจากบริษัทฯ
  มีความมั่นใจว่าจะสามารถชำระเงินหนี้สินดังกล่าวได้จากกระแสเงินสดจากการดำเนินการ
  และวงเงินสินเชื่อที่ได้รับการอนุมัติจากธนาคารไนประเทศและต่างประเทศและยังไม่ได้ทำการเบิกใช้
  เป็นจำนวน 120 ล้านบาท และ 20 ล้านดอลล่าร์สหรัฐฯ

5.  ความเสี่ยงด้านการบริหารและการจัดการ

  บริษัทฯ ไม่มีความเสี่ยงที่การบริหารจะถูกควบคุมจากผู้ถือหุ้นรายใหญ่ คือ บมจ. ชิน คอร์ปอเรชั่น
  ซึ่งมีสัดส่วนการถือหุ้นในบริษัทฯ ร้อยละ 51.53 เนื่องจากการที่ บมจ. ชิน คอร์ปอ-เรชั่น
  มีสัดส่วนการถือหุ้นในบริษัทฯ สูงดังกล่าว เป็นไปตามข้อกำหนดในสัญญาสัมปทานที่กำหนดให้ บมจ.
  ชิน คอร์ปอเรชั่น ต้องดำรงการถือหุ้นไม่ต่ำกว่าร้อยละ 51 ตลอดอายุสัญญาสัมปทาน

6.  ความเสี่ยงเรื่องขาดทุนสะสมจนอาจไม่สามารถจ่ายเงินปันผลได้

  ในงวดบัญชีปี 2543 บริษัทฯ มีผลกำไรสุทธิ 711 ล้านบาท แต่อย่างไรก็ตามบริษัทฯ
  ยังมียอดขาดทุนสะสม 2,399 ล้านบาท ทั้งนี้การที่บริษัทฯ มีผลขาดทุนสะสมดังกล่าว
  เนื่องจากบริษัทฯ มีผลขาดทุนจากอัตราแลกเปลี่ยนจากปี 2540
  ที่เกิดการเปลี่ยนแปลงระบบอัตราแลกเปลี่ยนของประเทศ เมื่อพิจารณางบการเงินของบริษัทฯ
  พบว่าผลขาดทุนสะสมดังกล่าวลดลงอย่างต่อเนื่องตั้งแต่ปี 2541 ถึงปัจจุบัน ซึ่งบริษัทฯ
  คาดการณ์ว่าขาดทุนสะสมดังกล่าวจะหมดไปในประมาณ 2 ปีข้างหน้า
  เนื่องจากจะสามารถเพิ่มการให้เช่าช่องสัญญาณดาวเทียมความถี่ย่าน Ku-Band ได้
  ซึ่งจะทำให้บริษัทฯ สามารถจ่ายเงินปันผลให้ให้กับผู้ถือหุ้นได้ตั้งแต่ผลประกอบการปี 2546
  เป็นต้นไป

1.4 ความเสี่ยงด้านอื่นๆ

1.  การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

บริษัทฯก่อตั้งและจดทะเบียนในประเทศไทย
ดำเนินการให้บริการด้านโทรคมนาคมผ่านดาวเทียมภายในประเทศ
ภายใต้สัญญาสัมปทานระหว่างกระทรวงคมนาคม และ บริษัท ชิน คอร์ปอเรชั่นส์ จำกัด (มหาชน)
ซึ่งเป็นบริษัทแม่ของบริษัทฯ โดยให้การคุ้มครองเป็นเวลา 8 ปี
ซึ่งได้ครบกำหนดไปเมื่อเดือนกันยายน 2542

  ในทางทฤษฎี การสิ้นสุดของการคุ้มครองหมายความว่า
  บริษัทคู่แข่งจะได้รับอนุญาตให้เข้าสู่ตลาดได้ แต่ในภาคปฏิบัติแล้ว
  ไม่มีบริษัทคู่แข่งรายใดที่ได้รับการอนุญาตให้ใช้สิทธิ เนื่องจาก คณะกรรมการโทรคมนาคมแห่งชาติ
  ซึ่งเป็นหน่วยราชการที่ออกใบอนุญาตให้ใช้สิทธิ (ตามที่บัญญัติไว้ในมาตรา 40 แห่งรัฐธรรมนูญ)
  ยังไม่ได้ถูกจัดตั้งขึ้น นอกจากนี้ การเจรจาระหว่างธุรกิจการสื่อสารโทรคมนาคม
  กับรัฐบาลในเรื่องการแปลงสัญญาสัมปทาน
  ไปเป็นสัญญาอนุญาตให้ใช้สิทธิไม่สามารถหาข้อยุติได้จนถึงปลายปี 2543
  แม้การเจรจาต่อรองที่บริษัทฯ ดำเนินกับรัฐบาลนั้นจะเป็นไปในแนวโน้มที่ดี
  แต่นักลงทุนควรตระหนักว่า บริษัทฯ
  ไม่มีภาระผูกพันภายใต้รัฐธรรมนูญที่จะต้องยอมรับข้อตกลงในการแปลงสัญญาณสัมปทานที่บริษัทฯ
  เชื่อว่าจะส่งผลเสียให้แก่สภาพทางการเงินของบริษัทฯทั้งในปัจจุบันและในอนาคต
  เพราะกระบวนการแปรสัญญาณสัมปทานนี้จะต้องได้รับความเห็นชอบจากทุกฝ่ายก่อนที่จะเริ่มดำเนินการ

  ภาครัฐบาลและเอกชนต่างตระหนักดีว่า
  การแปรสัญญาจากการให้สัมปทานมาเป็นการอนุญาตให้ใช้สิทธิ
  และการโอนอำนาจการอนุญาตให้ใช้สิทธิไปอยู่กับหน่วยงานอิสระนั้น
  มีวัตถุประสงค์เพื่อให้เกิดการแข่งขันที่เสรี และยุติธรรม อันจะเกิดประโยชน์สูงสุดแก่ผู้บริโภค
  ยิ่งไปกว่านั้น การแข่งขันเสรีและยุติธรรมยังหมายความว่า
  ในกรณีที่บริษัทต่างชาติรายใดที่ต้องการเข้ามาดำเนินกิจการการให้บริการทางด้านโทรคมนาคมผ่านดาวเทียมในประเทศไทยนั้นสามารถทำได้
  หากบริษัทฯ
  ได้รับอนุญาตให้ดำเนินกิจการในธุรกิจชนิดเดียวกันนี้ในประเทศของบริษัทต่างชาติรายนั้นๆด้วย
  นอกจากนี้ บริษัทต่างชาติที่ประสงค์จะเข้ามาให้บริการในประเทศไทย
  จะต้องขึ้นทะเบียนเพื่อเสียภาษีในประเทศไทยด้วย

  ภายใต้ข้อตกลงที่ประเทศมีกับองค์การค้าโลก (WTO)
  เพื่อเปิดเสรีทางการแข่งขันในส่วนธุรกิจการให้บริการอย่างสมบูรณ์ ในปี พ.ศ. 2549
  และเมื่อเวลานั้นมาถึง บริษัทฯ อาจเผชิญกับการแข่งขันในตลาดภายในประเทศ
  แต่ผลกระทบต่อรายได้ของบริษัทฯ น่าจะมีเพียงเล็กน้อยเท่านั้นเมื่อดูจากความสำเร็จของบริษัทฯ
  ที่เกิดขึ้นภายในภูมิภาคเอเชียแปซิฟิก ในขณะเดียวกัน
  บริษัทคู่แข่งรายใหม่ๆที่จะเข้ามาทำธุรกิจในประเทศไทยย่อมจะมีอุปสรรคเช่นกัน ตัวอย่างเช่น
  ประเทศไทยไม่มีวิศวกรที่เชี่ยวชาญทางดาวเทียมเพียงพอกับความต้องการของตลาดอาชีพ
  อีกทั้งการที่จะโยกย้ายจานดาวเทียมเป็นจำนวนมาก ที่หันไปที่ดาวเทียมไทยคม
  ให้หันพร้อมกันไปที่ดาวเทียมของบริษัทคู่แข่งนั้น ก็ไม่สามารถทำได้
  และในกรณีที่ลูกค้าต้องการจะเปลี่ยนไปใช้บริการของบริษัทอื่นโดยสัญญาที่ทำไว้กับบริษัทฯ
  ยังไม่สิ้นสุด ลูกค้าต้องจ่ายค่าปรับในการยกเลิกสัญญานั้น เป็นต้น นอกจากนี้
  บริษัทฯได้สร้างความสัมพันธ์ที่เหนียวแน่นกับลูกค้าในประเทศไทยมาตลอดเวลาหลายปี
  บริษัทฯได้จัดให้มีการฝึกอบรมเป็นประจำ มีการจัดการสัมมนา และจัดหลักสูตรต่างๆ
  เพื่อให้ลูกค้าได้รับรู้ข้อมูลที่ทันสมัยและเทคโนโลยีล่าสุดและ
  บริษัทฯยังได้เพิ่มมาตรฐานการบริการอยู่ตลอดเวลา
  เพื่อให้ได้มาตรฐานในระดับเดียวกับนานาประเทศ

  จากเหตุผลดังกล่าวมานี้ บริษัทฯจึงเชื่อมั่นว่า
  ความเสี่ยงที่จะสูญเสียส่วนแบ่งในตลาดให้กับบริษัทคู่แข่งนั้นมีน้อยมาก

2.  ความเสี่ยงด้านกฎหมายและด้านการเมือง

  บริษัทฯ มีหน้าที่ตามกฎหมายในการให้บริการเพื่อแลกเปลี่ยนกับเงินค่าบริการ อย่างไรก็ดี
  บริษัทฯไม่ต้องรับผิดชอบต่อการสูญเสียหรือความเสียหายอันอาจเกิดจากระบบช่องสัญญาณหรือดาวเทียม
  นอกจากนี้บริษัทฯ ดำเนินธุรกิจด้วยการมีเครือข่ายทั่วโลก ดังนั้น จึงต้องปฏิบัติตามกฎหมาย
  ข้อบังคับ และระเบียบปฏิบัติที่กำหนดไว้ของแต่ละประเทศที่บริษัทฯมีกิจการอยู่
  โดยมีแผนกกฎหมายระหว่างประเทศของบริษัทฯเป็นส่วนที่ให้คำปรึกษาแนะนำแก่ฝ่ายบริหาร
  ในประเด็นที่มีผลกระทบต่อบริษัทฯในทางลบ
  และบริษัทฯก็มีนโยบายที่จะหลีกเลี่ยงปัญหาทางกฎหมายด้วยการปฏิบัติตามกฎหมายของทุกประเทศที่บริษัทฯมีธุรกิจอยู่
  นอกจากนั้น บริษัทฯ ยังมีการว่าจ้างที่ปรึกษากฎหมายภายในประเทศนั้นๆ
  เพื่อจะได้คำแนะนำที่ดีที่สุด เพื่อลดความเสี่ยงด้านกฎหมายของบริษัทฯ

  ในส่วนของความเสี่ยงด้านการเมือง เมื่อบริษัทฯ
  มีการตกลงกับลูกค้าจากประเทศต่างๆทั่วโลกที่มีนโยบายทางการเมืองแตกต่างกัน
  ก็ย่อมมีความเสี่ยงด้านการเมืองเข้ามาเกี่ยวข้อง
  ดังเช่นนโยบายทางการเมืองที่จะปกป้องตลาดหรือสร้างกำแพงเพื่อปิดกั้นการเข้าสู่ตลาดภายในประเทศโดยบริษัทต่างชาติ
  ซึ่งก็รวมถึงในกรณีของบริษัทฯ ด้วย อย่างไรก็ดี
  จากกระแสการเมืองของโลกที่หันเหไปสู่การเปิดตลาดเสรี
  ก็ทำให้ความเสี่ยงตรงจุดนี้ลดลงไปได้บ้าง
  ในส่วนของความเสี่ยงในเรื่องอื่นๆที่เกิดจากความเชื่อหรือทัศนคติที่แตกต่างกันไปในทางการเมืองนั้น
  สามารถแก้ไขได้ด้วยการสร้างความเข้าใจและร่วมกันทำงานอย่างใกล้ชิดกับหุ้นส่วนและผู้เกี่ยวข้องของบริษัทฯ
  ในประเทศนั้นๆ และจากการที่ประเทศไทยได้วางตัวเป็นกลางในหลายๆเหตุการณ์ที่เกิดขึ้นในโลก
  จึงช่วยให้บริษัทฯซึ่งเป็นบริษัทของคนไทย
  มีปัญหาที่เกี่ยวข้องทางการเมืองน้อยกว่าบริษัทคู่แข่งรายอื่นๆ

3.  ความเสี่ยงในการส่งดาวเทียมดวงใหม่

  การให้บริการช่องสัญญาณดาวเทียมเป็นธุรกิจหลักของบริษัทฯ ฉะนั้น
  ย่อมจะต้องมีการส่งดาวเทียมดวงใหม่ๆขึ้นไปในอนาคต
  ความเสี่ยงต่อการเกิดความผิดพลาดในการส่งดาวเทียมอยู่ในระดับต่ำกว่าร้อยละ 5
  ทั้งนี้ขึ้นอยู่กับบริษัทที่เป็นผู้ส่งดาวเทียมด้วย บริษัทฯ ลดความเสี่ยงเช่นนี้
  โดยการทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจร
  และตลอดอายุการใช้งานดาวเทียม

4.  ความเสี่ยงจากสินทรัพย์อื่นที่ไม่สามารถสร้างรายได้

บริษัท ซีเอส แซทเทลไลท์โฟน จำกัด (CSP) ซึ่งเป็นบริษัทย่อยของบริษัทฯ
เป็นผู้ได้รับอนุญาตจากโครงการ ICO
ให้เป็นผู้มีสิทธิเป็นตัวแทนจำหน่ายให้บริการโทรศัพท์มือถือผ่านดาวเทียมเครือข่ายทั่วโลกเพียงรายเดียวในประเทศไทย
นอกจาก CSP แล้ว บริษัทฯ ไม่มีการลงทุนใดๆในโครงการนี้อีก ดังนั้น บริษัทฯ
จึงมีความเสี่ยงน้อยมาก หากเกิดปัญหาขึ้นกับโครงการ ICO

  เมื่อวันที่ 30 ตุลาคม 2542 คณะกรรมการบริษัท ICO ได้มีมติอนุมัติกลุ่มผู้ร่วมลงทุนรายใหม่
  ภายใต้กลุ่มของ McCaw Investment, Teledesic LLC และ Eagle River McCaw
  Group ได้เข้ามาฟื้นฟูบริษัท ICO และเพิ่มทุนเพื่อใช้ในการดำเนินการ

  ในปี 2543 บริษัทฯ ได้ปรับมูลค่าสินทรัพย์ที่ไม่สามารถนำมาใช้เป็นมูลค่าประมาณ 668
  ล้านบาทเป็นค่าใช้จ่าย โดยได้ปฏิบัติตามกฎข้อบังคับและมาตรฐานการบัญชีที่เกี่ยวข้อง
  (รายละเอียดสามารถดูเพิ่มเติมได้จากรายงานของผู้ตรวจสอบบัญชี)